«Урал»-р хагъэщIэж
Футбол Лъэпкъ Лигэм и кубокыр къэхьыным хыхьэ зэIущIэхэм къищынэмыщIауэ, «Спартак-Налшыкым» Кипрым зэныбжьэгъугъэ джэгугъуэ щригъэкIуэкIащ.
Мазаем и 14-м ди щIалэхэр яIущIащ Футбол Лъэпкъ Лигэм и кубокым и япэ джэгугъуэм 0:1-уэ къыщыхэзыгъэщIа Екатеринбург и «Урал»-м. Абы щыгъуэм пенальтикIэ къыхудагъэкIа топ закъуэмкIэ къазэрытекIуар зэрымыщIэкIэ къызэрыхъуар псоми наIуэ щащIыну налшыкдэсхэр щIэхъуэпсырт. ИкIи абыхэм ар къайхъу- лIащ.
«Спартак-Налшыкым» хэту джэгур ирагъэжьат Коченковым, Мэкъуауэм, Сусловым, Чернышовым, Абазэм, Зинович, Ваниевым, Сира-дзе, Балэм, Короновым, Дорожкиным. ИужькIэ ди тренерхэм зэIущIэм къыхагъэхьащ Гъуэщокъуэмрэ ЛIупымрэ. Зэрынэрылъагъущи, мыхэр кубокым теухуа зэпеуэм щIагъуэу хэткъым икIи зэфIэкI хъарзынэ зэраIэр къагъэлъэгъуэну иджыщ къащыхукъуэкIар. А Iэмалыр ди щIалэхэм гъуэзэджэу къагъэсэбэпащ.
Псом хуэмыдэу жыджэрт гъуащхьэхъумэ Абазэ Руслан. Абы и гъуэр Iэзэу ихъумэм и закъуэтэкъым, атIэ ебгъэрыкIуэхэм щIэх-щIэхыурэ яхыхьэурэ екатеринбургдэсхэр игъэгужьейрт. Апхуэдэхэм ящыщ зым Абазэм къыхита топыр Дорожкиным дигъэкIыным мащIэ дыдэщ иIэжар.
АрщхьэкIэ ди щIалэхэм ехъулIэныгъэ къахуэзыхьар джэгум и етIуанэ Iыхьэрщ. Загъэпсэхури къихьэжа къудейуэ, Сирадзе и хьэрхуэрэгъум топыр къытрихри, Короновым хуигъэжащ, абы Гъуэщокъуэм иритыжри, бжыгъэр къызэIуха хъуащ.
«Урал»-м Iуэхум зригъэхъуэжыну хэтащ. Абы джэгум къыхигъэхьащ кубокым «хуигъэтIыгъуэ» и футболист нэхъыфIхэу Гогниевыр, Асеведэ, Манучарян сымэ. АрщхьэкIэ ди гъуащхьэхъумэ щIалэщIэхэр къэдзыхакъым. Пэжщ, екатеринбургдэсхэм яхэт Бырхьэм Къантемыр топыр къытхудигъэкIыным мащIэщ иIэжар.
ЗэIущIэм и иужь дакъикъэхэм бжыгъэр зэхуэдэ хъуж пэтащ. АрщхьэкIэ ди гъуэ нэщIым кIуэ топым Абазэм къригъэгъэзащ.
Арати, «Спартак-Налшыкым» 1:0-у текIуэныгъэ гугъу «Урал»-м къыфIихьащ. Апхуэдэ щIыкIэкIэ Футбол Лъэпкъ Лигэм и кубокым хыхьэ зэхьэзэхуэм и япэ джэгугъуэм къызэрыщыхагъэщIам хуэфэщэн жэуап налшыкдэсхэм иратыжащ.
Хьэтау Ислъам.
